REGULAMENTUL (CE) NR. 1171/2007 AL COMISIEI
din 5 octombrie 2007
de modificare a Regulamentului (CE) nr. 2771/1999 de stabilire a normelor de aplicare a Regulamentului (CE) nr. 1255/1999 al Consiliului privind măsurile de intervenție pe piața untului și a smântânii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolul 10,
întrucât:
(1)
Secțiunea 5 din capitolul II din Regulamentul (CE) nr. 2771/1999 al Comisiei (2) stabilește procedura privind vânzarea untului de intervenție prin licitație. Articolul 24 prevede că cerințele principale privind garanția de participare la licitație sunt îndeplinite prin preluarea untului în termenul stabilit la articolul 24f alineatul (2). Articolul 24f alineatul (3) se referă la retragerea untului în legătură cu reținerea garanției.
(2)
Dispozițiile referitoare la restituirea sau reținerea garanției trebuie clarificate în lumina experienței dobândite. În special, trebuie să se specifice în mod clar faptul că garanția nu ar trebui să fie reținută în cazurile în care suma care corespunde ofertei a fost plătită. Mai mult, ar trebui să se prevadă aplicarea retroactivă a unei asemenea norme pentru a permite operatorilor, în cazul în care există îndoieli, să beneficieze de norme revizuite.
(3)
Prin urmare, Regulamentul (CE) nr. 2771/1999 ar trebui modificat în consecință.
(4)
Măsurile prevăzute în prezentul regulament sunt conforme cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
Regulamentul (CE) nr. 2771/1999 se modifică după cum urmează:
1.
Articolul 24 se înlocuiește cu următorul text:
„Articolul 24
Pentru garanția de participare la licitație prevăzută la articolul 23 alineatul (3) litera (b), menținerea ofertelor dincolo de termenul limită menționat la articolul 22 alineatul (2) din prezentul regulament, precum și plata prețului în termenul stabilit la articolul 24f alineatul (2) din prezentul regulament constituie cerințele principale în sensul articolului 20 din Regulamentul (CEE) nr. 2220/85.”
2.
La articolul 24e se adaugă următorul alineat:
„(3) Cu excepția cazurilor de forță majoră, dacă ofertantul câștigător nu a respectat cerința prevăzută la alineatul (2) din prezentul articol, garanția de participare la licitație menționată la articolul 23 alineatul (3) litera (b) se pierde, iar vânzarea cantităților respective se anulează.”
3.
La articolul 24f alineatul (3) se elimină al doilea paragraf.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică, la cererea operatorilor interesați, garanțiilor care nu au fost încă reținute definitiv.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 octombrie 2007.